Title: Návrh na zmenu počtu zamestnancov v rezorte MH SR zodpovedných za čerpanie fondov EÚ v rámci uznesenia vlády SR č
Author: --
Last saved by: spano
Company: MH

Návrh na zmenu počtu zamestnancov v rezorte MH SR zodpovedných za čerpanie fondov EÚ v rámci uznesenia vlády SR č. 327/2003

     Uznesením vlády SR č. 327/2003 bol schválený materiál „Návrh na zvýšenie ohodnotenia zamestnancov zodpovedných za čerpanie fondov EÚ“. Pre rezort MH SR je v tomto materiáli vyčlenená finančná čiastka, ktorá sa týka celkom 118 zamestnaneckých miest, z ktorých k 1. aprílu 2003 bolo obsadených 37.

     Ministerstvo hospodárstva SR navrhuje zvýšenie uvedeného počtu o 2 zamestnancov – generálneho riaditeľa sekcie pre európske záležitostí vo vzťahu k riadiacemu orgánu pre sektorový operačný program Priemysel a služby, a generálneho riaditeľa sekcie organizácie, riadenia a financovania vo vzťahu k sprostredkovateľskému orgánu pod platobným orgánom. Predovšetkým však navrhuje prerozdelenie schváleného počtu zamestnancov aparátov orgánov štátnej správy a príspevkových organizácií. Toto zvýšenie a prerozdelenie zamestnaneckých miest navrhuje MH SR v rámci čiastky schválenej uznesením 327/2003, teda nežiada zvýšenie finančných prostriedkov pre zamestnancov zodpovedných za čerpanie fondov EÚ.

     Po zvýšení bude v rezorte celkom 120 zamestnancov zodpovedných za čerpanie fondov EÚ.
     Prerozdelenie počtu zamestnancov navrhuje MH SR z dôvodu, že pôvodný návrh na počet zamestnancov aparátu MH SR v rámci riadiaceho orgánu pre sektorový operačný program Priemysel a služby a sprostredkovateľského orgánu pod platobným orgánom je vo výraznom nepomere voči príspevkovým organizáciám a najmä NARMSP, zahrnutej pod aparáty orgánov štátnej správy s prihliadnutím na plnenie úloh. Treba zdôrazniť, že rozhodujúce kompetencie v riadení sektorového operačného programu Priemysel a služby a financovaní tohto programu zostávajú na ministerstve, pričom príspevkové organizácie a NARMSP vykonávajú len ich implementáciu.

     Odbor riadenia sektorového operačného programu je zodpovedný za riadenie a koordináciu plnenia všetkých úloh vyplývajúcich pre MH SR z pozície riadiaceho orgánu pre SOP PS, v súlade s Nariadeniami Rady ES najmä č. 1260/1999, 438/2001, 448/2001. Uvedený odbor je  rozčlenený na dva referáty a to: referát projektovania a implementácie a  referát monitorovania a kontroly. 

      Referát štrukturálnych fondov a programov, ako súčasť sekcie výrobných a sieťových odvetví, je zodpovedný za spracovanie vecnej a obsahovej stránky sektorového operačného programu Priemysel a služby, za spracovanie Programového doplnku k SOP PS, za vecnú a obsahovú stránku grantových schém štátnej pomoci v spolupráci s vecne príslušnými útvarmi MH SR a Úradom pre štátnu pomoc SR. Zároveň je zodpovedný za prípravu kritérií pre individuálne projekty pre verejnú správu, ako aj pre súkromný sektor. V spolupráci s vecne príslušnou sekciou pripravuje rozpočtovanie zdrojov zo štrukturálnych fondov EÚ vo vzťahu na národné kofinancovanie. 

2.

     Výkonom funkcie sprostredkovateľského orgánu pod platobným orgánom je poverený útvar MH SR referát sprostredkovateľského orgánu pod platobným orgánom, zriadený v rámci odboru rozpočtu a projektov EÚ, ktorý je organizačnou súčasťou sekcie organizácie, riadenia a financovania. Ministerstvo financií SR bolo v zmysle uznesenia vlády SR č. 617 z 5 júna 2002 určené ako jediný platobný  orgán  pre  ŠF EÚ.  Výkon  niektorých  svojich  funkcií 
deleguje  na sprostredkovateľské orgány pod Platobným orgánom ( SO/PO ). Rozsah týchto kompetencií stanovuje Koncepcia systému finančného riadenia štrukturálnych fondov a zmluva o delegovaní právomocí. Celková zodpovednosť za delegované právomoci zostáva na platobnom orgáne. 

    Odbor vnútorného auditu bude vykonávať priebežný audit riadiaceho orgánu pre SOP PS,  sprostredkovateľských orgánov pod riadiacim a platobným orgánom. Vnútorný audítor je funkčne nezávislý od útvaru vnútornej kontroly MH SR a v rámci svojej činnosti hodnotí aj účinnosť systému vnútornej kontroly. Postavenie vnútorného audítora je nezávislé, pretože pri výkone svojej činnosti je viazaný ústavou, zákonmi a všeobecne záväznými právnymi predpismi. Odbor vnútorného auditu priamo podlieha ministrovi hospodárstva SR.

    Odbor kontroly bude zabezpečovať kontrolu sprostredkovateľských orgánov pod riadiacim orgánom a pod platobným orgánom a zároveň bude vykonávať náhodnú kontrolu implementácie pridelených grantov priamo u konečného užívateľa vo vzťahu k sprostredkovateľským orgánom pod riadiacim orgánom a pod platobným orgánom. V tejto súvislosti je dôležité zdôrazniť, že odbor kontroly a odbor vnútorného auditu sú organizačne od seba nezávislé, hoci navzájom pre plnenie cieľov a zámerov spolupracujú. Odbor kontroly je zriadený v priamej pôsobnosti ministra hospodárstva SR.

    Referát pre komunikáciu a vzťahy s verejnosťou je zriadený v priamej pôsobnosti ministra hospodárstva SR. Úzko spolupráce s odborom riadenia SOP v oblasti implementácie Nariadenia Rady ES č. 1159/2000 – komunikačný akčný plán SOP PS.  

   Odbor informatiky je súčasťou sekcie organizácie, riadenia a financovania a bude zodpovedný za zabezpečenie prevádzky IT monitorovacieho systému pre SOP PS vo vzájomnej väzbe na MVRR SR, MF SR a sprostredkovateľské orgány pod riadiacim orgánom a platobným orgánom. V tejto súvislosti bude odbor informatiky veľmi úzko spolupracovať s odborom riadenia SOP.

     V nadväznosti na uznesenia vlády SR č. 678/2002 a č. 166/2003 na zabezpečenie implementácie SOP PS do ekonomického prostredia SR budú ministerstvom využité implementačné agentúry  (SO/RO) v priamej pôsobnosti ministerstva a to:

1.	Národná agentúra pre rozvoj malého a stredného podnikania (NARMSP)
2.	Slovenská energetická agentúra a jej regionálne pobočky (SEA)
3.	Slovenská agentúra pre cestovný ruch  (SACR)
4.	Slovenská agentúra na rozvoj investícií a obchodu (SARIO)

3.

     Riadiaci orgán pre SOP PS využije sieť etablovaných implementačných agentúr MH SR – budúcich sprostredkovateľských orgánov pod riadiacim orgánom, ktorých činnosť vecne nadväzuje na jednotlivé opatrenia SOP PS. Implementačné agentúry (SO/RO) boli založené ako štátne agentúry MH SR, s výnimkou NARMSP, ktorá je združením právnických osôb. MH SR predpokladá transformáciu tejto agentúry na príspevkovú organizáciu. Sprostredkovateľské orgány pod riadiacim orgánom budú zabezpečovať najmä činnosti vyplývajúce z Nariadení Rady (ES) 1260/1999, 438/2001, 448/2001.

     Bližšia špecifikácia poslania a úloh sprostredkovateľských orgánov pod riadiacim orgánom pre operačný program bude rozpísaná v programovom doplnku a upravená zmluvou o prenesení časti kompetencií z riadiaceho orgánu na sprostredkovateľský orgán pod riadiacim orgánom, aj keď zodpovednosť za riadenie zostáva v plnej kompetencii riadiaceho orgánu. Zmluva o delegovaní kompetencií z riadiaceho orgánu na sprostredkovateľské orgány pod riadiacim orgánom je v štádiu prípravy a bude schválená ako štandartná zmluva pre všetky ekonomické ministerstvá Prípravným výborom pre ŠF EÚ.

     Po prehodnotení – na základe predložených opisov činností štátnozamestnaneckých miest – MH SR navrhuje zníženie pôvodne schváleného počtu zamestnancov v príspevkových organizáciách nasledovne: SEA o 6 zamestnancov, SARIO o 10 zamestnancov, SACR o 7 zamestnancov.

      Na základe uvedeného prehodnotenia navrhuje zníženie o 18 zamestnancov v NARMSP. V rozpočtovej organizácii SOI navrhuje MH SR zníženie o 6 pôvodne schválených zamestnancov, nakoľko SOI nebude plniť funkciu sprostredkovateľského orgánu pod riadiacim orgánom. 

     Nasledujúca tabuľka udáva prehľad navrhovaného a pôvodného schváleného počtu pracovných miest rezortu MH SR v roku 2003 zodpovedných za čerpanie fondov EÚ:

Kapitola

Navrhovaný počet zamestnancov
                   v roku 2003

(pôvodný)
    Schválený počet zamestnancov
                    v roku 2003

| z toho | z toho
| spolu | aparáty orgánov št. správy | príspevkové organizácie | Spolu | aparáty orgánov št. správy | príspevkové organizácie
MH SR | 120 | 84 | 36 | 118 | 59 | 59